《春兴 其一》
清代·李联琇

劳久思一间，间来即生懒。观书亦云适，胡为卧持卷。

一叶未及翻，颓然合双眼。睡味与书味，酝酿十分满。

不知春昼沈，花阴渐斜转。卷从手中堕，枕低恣蹂践。

有如带宿酲，软饱浪抛盏。觉来闻书声，童塾课方展。

何以导儿曹，此生太偃蹇。旁人谬相谓，高卧非荒湎。

梦中岂得句，呓语兴不浅。走觅南邻伴，斋扉反扃钥。

春晴谁不出，我亦一登阁。面城无街市，旷远横溪彴。

倚槛数行人，茫不辨老弱。转为行人窥，仰指且前却。

足未入官府，讶见此乘鹤。庾亮多宾僚，是否官同乐。

相望渺千里，遥情未容度。何处暮苍然，一绳纸鸢落。

作者简介：（1820—1878）清江西临川人。字季莹，一字小湖。道光二十五年进士。授编修。咸丰间官至大理寺卿。以病告归。同治间主讲钟山、惜阴两书院。绩学敦行，来学者日盛。有《好云楼集》等。